CELEX: 52021PC0745
Language: da
Date: 2021-11-26
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Partnerskabsrådet, der blev nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side vedrørende forlængelsen af den overgangsperiode, der er omhandlet i aftalens artikel 552, stk. 11, i løbet af hvilken Det Forenede Kongerige kan fravige forpligtelsen til at slette passagerlisteoplysninger om passagerer efter deres udrejse fra Det Forenede Kongerige

EUROPA-KOMMISSIONEN
            Bruxelles, den 26.11.2021
            COM(2021) 745 final
            2021/0389(NLE)
            
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Partnerskabsrådet, der blev nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side vedrørende forlængelsen af den overgangsperiode, der er omhandlet i aftalens artikel 552, stk. 11, i løbet af hvilken Det Forenede Kongerige kan fravige forpligtelsen til at slette passagerlisteoplysninger om passagerer efter deres udrejse fra Det Forenede Kongerige
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Den Europæiske Unions vegne i Partnerskabsrådet i forbindelse med artikel 552, stk. 13, i handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland (herefter benævnt" Det Forenede Kongerige") på den anden side, (herefter benævnt "handels- og samarbejdsaftalen").
            
            
               Handels- og samarbejdsaftalen gør det muligt at videregive passagerlisteoplysninger ("PNR-oplysninger") vedrørende passagerer på fly mellem Unionen og Det Forenede Kongerige til Det Forenede Kongerige med henblik på behandling og anvendelse dér. Det fremgår af handels- og samarbejdsaftalen, at Det Forenede Kongerige skal slette PNR-oplysninger, der er modtaget i henhold til handels- og samarbejdsaftalen, efter passagerernes udrejse fra landet, medmindre en risikovurdering viser, at der er behov for at opbevare sådanne PNR-oplysninger. 
            
            
               Handels- og samarbejdsaftalen indeholder imidlertid en midlertidig undtagelse fra dette krav i en overgangsperiode på et år, dvs. indtil den 31. december 2021, i erkendelse af de særlige omstændigheder, der gør, at Det Forenede Kongerige er nødt til at foretage visse tekniske tilpasninger for at omdanne de PNR-behandlingssystemer, som landet anvendte, mens EU-retten fandt anvendelse på det, og som, når disse tilpasninger er sket, vil gøre det muligt at slette PNR-oplysninger i overensstemmelse med handels- og samarbejdsaftalen. 
            
            
               Undtagelsen kombineres med en proces, hvorved Det Forenede Kongerige forelægger Specialudvalget om Retshåndhævelse og Retligt Samarbejde, der blev nedsat ved handels- og samarbejdsaftalen, en rapport fra et uafhængigt administrativt organ, som indeholder et bilag fra Det Forenede Kongeriges databeskyttelsestilsynsmyndighed, om, hvorvidt de yderligere databeskyttelsesgarantier, der finder anvendelse i overgangsperioden, er blevet anvendt effektivt, og en vurdering af, om de særlige omstændigheder fortsat består, sammen med en beskrivelse af de bestræbelser, der er gjort for at omdanne Det Forenede Kongeriges PNR-behandlingssystemer til systemer, der vil gøre det muligt at slette PNR-oplysninger efter passagernes udrejse. Specialudvalget om Retshåndhævelse og Retligt Samarbejde behandlede denne rapport og den vurdering, som Det Forenede Kongerige fremlagde, på sit møde den 19. oktober 2021. I overensstemmelse med handels- og samarbejdsaftalens artikel 552, stk. 13, andet punktum, skal Partnerskabsrådet, hvis ovennævnte særlige omstændigheder varer ved, forlænge overgangsperioden med et år, dvs. indtil 31. december 2022. 
            
            
               2.Baggrund for forslaget
            
            
               2.1.Handels- og samarbejdsaftalen mellem Unionen og Det Forenede Kongerige 
            
            
               Handels- og samarbejdsaftalen danner grundlag for brede forbindelser mellem Unionen og Det Forenede Kongerige inden for et område med velstand og godt naboskab, der er kendetegnet ved tætte og fredelige forbindelser baseret på samarbejde og respekt for parternes autonomi og suverænitet. Handels- og samarbejdsaftalen trådte i kraft den 1. maj 2021 og havde været anvendt midlertidigt siden 1. januar 2021.  
            
            
               2.2.Partnerskabsrådet   
            
            
               Ved handels- og samarbejdsaftalen nedsættes en række fælles organer, herunder Partnerskabsrådet, som er et "organ nedsat ved en aftale" som omhandlet i artikel 218, stk. 9, i traktaten om Den Europæiske Unions funktionsmåde (TEUF). 
            
            
               2.3.Partnerskabsrådets påtænkte retsakt
            
            
               I handels- og samarbejdsaftalens artikel 552, stk. 4, fastsættes det, at Det Forenede Kongerige skal slette PNR-oplysninger om passagerer efter deres udrejse fra landet, medmindre en risikovurdering viser, at det er nødvendigt at opbevare de pågældende PNR-oplysninger. Denne forpligtelse følger af Domstolens retspraksis i 2017 om international videregivelse af PNR-oplysninger fra Unionen til tredjelande
                  1
               .
            
            
               I handels- og samarbejdsaftalens artikel 552, stk. 11, fastsættes det, at Det Forenede Kongerige midlertidigt kan fravige samme artikels stk. 4 i en overgangsperiode, indtil Det Forenede Kongerige snarest muligt har gennemført tekniske tilpasninger af dets PNR-behandlingssystemer. I overgangsperioden er Det Forenede Kongeriges kompetente myndighed forpligtet til at forhindre anvendelsen af de PNR-oplysninger, der skal slettes, ved hjælp af en række specifikke yderligere sikkerhedsforanstaltninger for de pågældende PNR-oplysninger.
            
            
               I handels- og samarbejdsaftalens artikel 552, stk. 10, fastsættes det, at artikel 552, stk. 11, finder anvendelse på grund af de særlige omstændigheder, der forhindrer Det Forenede Kongerige i at foretage de tekniske tilpasninger, der er nødvendige for at omdanne de PNR-behandlingssystemer, som Det Forenede Kongerige anvendte, mens EU-retten fandt anvendelse på det, til systemer, der vil gøre det muligt at slette PNR-oplysninger i overensstemmelse med artikel 552, stk. 4.
            
            
               I handels- og samarbejdsaftalens artikel 552, stk. 12, fastsættes det, at Det Forenede Kongerige ni måneder efter aftalens ikrafttræden skal forelægge Specialudvalget om Retshåndhævelse og Retligt Samarbejde en rapport fra det uafhængige administrative organ, der er omhandlet i artikel 552, stk. 7, som skal indeholde en udtalelse fra Det Forenede Kongeriges tilsynsmyndighed, jf. handels- og samarbejdsaftalens artikel 525, stk. 3, om, hvorvidt de yderligere databeskyttelsesgarantier er blevet anvendt effektivt, og en vurdering af, om de særlige omstændigheder, der er omhandlet i handels- og samarbejdsaftalens artikel 552, stk. 10, fortsat består, sammen med en beskrivelse af de bestræbelser, der er gjort for at omdanne Det Forenede Kongeriges PNR-behandlingssystemer til systemer, der vil gøre det muligt at slette PNR-oplysninger, jf. artikel 552, stk. 4.
            
            
               I handels- og samarbejdsaftalens artikel 552, stk. 13, andet punktum, fastsættes det, at hvis de særlige omstændigheder, der er omhandlet i artikel 552, stk. 10, varer ved, skal Partnerskabsrådet forlænge den i artikel 552, stk. 11, omhandlede overgangsperiode med et år.
            
            
               Partnerskabsrådets beslutning om at forlænge overgangsperioden kan antage en hvilken som helst form. Partnerskabsrådets formænds beslutninger skal træffes efter fælles overenskomst (jf. artikel 1, stk. 2, i bilag 1 til handels- og samarbejdsaftalen). Beslutningen bør træffes inden udløbet af overgangsperioden, dvs. før den 1. januar 2022. 
            
            
               3.Den holdning, der skal indtages på Unionens vegne
            
         
         
            
               3.1.Baggrund
            
            
               Den 1. oktober 2021 forelagde Det Forenede Kongerige Specialudvalget om Retshåndhævelse og Retligt Samarbejde en vurdering i overensstemmelse med handels- og samarbejdsaftalens artikel 552, stk. 12, litra b).
            
            
               I Det Forenede Kongeriges vurdering konkluderes det, at de særlige omstændigheder med hensyn til Det Forenede Kongeriges PNR-behandlingssystemer fortsat består. Det Forenede Kongerige er i den særlige situation, at landet er nødt til at omdanne et PNR-behandlingssystem, der er konfigureret i overensstemmelse med EU-retten, som finder anvendelse på medlemsstaterne, til et system, der er konfigureret til at opfylde kravene i handels- og samarbejdsaftalen, og at der ikke var tilstrækkelig tid før handels- og samarbejdsaftalens ikrafttræden til at foretage de nødvendige tilpasninger af et komplekst PNR-behandlingssystem. Kravene i handels- og samarbejdsaftalen afspejler Domstolens praksis fra 2017 om international videregivelse af PNR-oplysninger fra Unionen til tredjelande (udtalelse 1/15). 
            
            
               Det Forenede Kongeriges nuværende PNR-behandlingssystemer blev udviklet i 2004 og tilpasset i 2016 for at være i overensstemmelse med direktiv (EU) 2016/681 af 27. april 2016 om anvendelse af passagerlisteoplysninger (PNR-oplysninger) til at forebygge, opdage, efterforske og retsforfølge terrorhandlinger og grov kriminalitet
                  2
               . Det Forenede Kongeriges PNR-behandlingssystemer var udformet på samme måde som de øvrige medlemsstaters med henblik på at opbevare alle PNR-oplysninger i en periode på fem år for på et hvilket som helst tidspunkt i løbet af disse fem år at kunne besvare behørigt begrundede anmodninger i konkrete sager. Det var ikke udformet til at slette PNR-oplysninger om passagerer efter deres udrejse fra Det Forenede Kongerige, hvilket er et krav i henhold til handels- og samarbejdsaftalen.
            
            
               Derudover er Det Forenede Kongeriges nuværende risikovurderingsproces ligesom de øvrige medlemsstaters udformet med henblik på at identificere personer, hvis oplysninger opfylder objektive målrettede regler eller andre forud fastsatte kriterier med henblik på at foretage sikkerhedskontrol og ind- og udrejsekontrol. Den var ikke udformet med henblik på at fastslå, om der er behov for at opbevare specifikke PNR-oplysninger efter passagerers udrejse fra Det Forenede Kongerige.
            
            
               Det Forenede Kongerige beskrev i sin vurdering, der blev forelagt den 1. oktober 2021, jf. handels- og samarbejdsaftalens artikel 552, stk. 12, litra b), at landet var ved at foretage en analyse af de retlige, tekniske og operationelle krav, både funktionelle og ikkefunktionelle krav, med henblik på at sikre, at Det Forenede Kongeriges PNR-behandlingssystemer er i overensstemmelse med handels- og samarbejdsaftalens artikel 552, stk. 4. Det Forenede Kongerige konkluderede, at det var en meget kompleks operation.  
            
            
               Det Forenede Kongeriges vurdering viser, at de nuværende systemer, som Det Forenede Kongerige anvender til behandling af PNR-oplysninger, ventes at blive taget ud af drift senest i 2024. Det Forenede Kongerige har forklaret, at de nødvendige tekniske tilpasninger af dets systemer som krævet i henhold til handels- og samarbejdsaftalen foretages ved at tilpasse og tilføje kravene til de nye systemer, der er under udvikling, snarere end ved yderligere at tilpasse det nuværende kernesystem, som vil blive taget ud af drift.
            
            
               I Det Forenede Kongeriges vurdering beskrives de fremskridt, der er gjort med Det Forenede Kongeriges projekt for teknisk tilpasning med henblik på at fastsætte de funktionelle og ikkefunktionelle krav og udforme, opbygge og implementere den tekniske kapacitet, således at systemet kan fungere i overensstemmelse med handels- og samarbejdsaftalens artikel 552, stk. 4, og gør det muligt at slette PNR-oplysninger om passagerer efter deres udrejse fra landet, medmindre en risikovurdering viser, at det er nødvendigt at opbevare sådanne PNR-oplysninger.
            
            
               Ud over denne vurdering forelagde Det Forenede Kongerige den 1. oktober 2021 Specialudvalget om Retshåndhævelse og Retligt Samarbejde en rapport, jf. handels- og samarbejdsaftalens artikel 552, stk. 12, litra a), fra det uafhængige administrative organ, der er omhandlet i handels- og samarbejdsaftalens artikel 552, stk. 7, om, hvorvidt de yderligere databeskyttelsesgarantier, der er fastsat i handels- og samarbejdsaftalens artikel 552, stk. 11, er blevet anvendt effektivt. Denne rapport indeholder et bilag fra Det Forenede Kongeriges tilsynsmyndighed, jf. handels- og samarbejdsaftalens artikel 525, stk. 3. 
            
            
               Specialudvalget om Retshåndhævelse og Retligt Samarbejde behandlede Det Forenede Kongeriges rapport den 19. oktober 2021. Ved den lejlighed erklærede Det Forenede Kongerige, at landet har til hensigt at supplere bilaget til rapporten, jf. artikel 552, stk. 12, litra a), og at det var aftalt, at dette ville ske i november 2021, inden Partnerskabsrådet træffer beslutning om forlængelse af overgangsperioden, jf. handels- og samarbejdsaftalens artikel 552, stk. 13.
            
            
            
                
            
            
               3.2.Forslag til holdning
            
            
               I lyset af ovenstående mener Kommissionen, at Partnerskabsrådet bør træffe beslutning om at forlænge overgangsperioden i et år indtil den 31. december 2022. Partnerskabsrådet bør træffe en sådan afgørelse senest den 31. december 2021. 
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Princippernes anvendelse på det foreliggende tilfælde
            
         
         
            
               Partnerskabsrådet er et organ, der er nedsat ved en aftale, nemlig handels- og samarbejdsaftalen. 
            
            
               I handels- og samarbejdsaftalens artikel 552, stk. 13, fastsættes det, at hvis de særlige omstændigheder, der er omhandlet i samme artikels stk. 10, varer ved, skal Partnerskabsrådet forlænge den i artikel 552, stk. 11, omhandlede overgangsperiode med et år. Dermed falder vedtagelsen af Unionens holdning vedrørende sådanne afgørelser under anvendelsesområdet for artikel 218, stk. 9, i TEUF.  
            
            
               Retsvirkningerne af forlængelsen gælder fuldt ud for Unionen som part i handels- og samarbejdsaftalen. Det indebærer, at Unionen i henhold til artikel 3, stk. 2, i TEUF har enekompetence på området.
            
            
               Beslutningen om forlængelse af den periode, der er omhandlet i handels- og samarbejdsaftalens artikel 552, stk. 13, medfører ikke, at rammen for handels- og samarbejdsaftalen skal suppleres eller ændres. 
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               Hvis den påtænkte retsakt samtidigt har flere formål eller elementer, der er uadskilleligt forbundne, uden at det ene er sekundært i forhold til det andet, skal det materielle retsgrundlag for en afgørelse, der vedtages i henhold til artikel 218, stk. 9, i TEUF, undtagelsesvis omfatte de dertil svarende forskellige retsgrundlag.
            
            
               4.2.2.Princippernes anvendelse på det foreliggende tilfælde
            
            
               Forlængelsen af den periode, der er omhandlet i handels- og samarbejdsaftalens artikel 552, stk. 13, har en række formål og består af en række elementer inden for databeskyttelse og politisamarbejde. 
            
            
               Det materielle retsgrundlag for den foreslåede afgørelse er derfor artikel 16, stk. 2, og artikel 87, stk. 2, litra a), i TEUF. 
            
            
               4.3.Konklusion
            
            
               Retsgrundlaget for den foreslåede afgørelse bør være artikel 16, stk. 2, og artikel 87, stk. 2, litra a), i TEUF sammenholdt med artikel 218, stk. 9, i TEUF.
            
            
               2021/0389 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Partnerskabsrådet, der blev nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side vedrørende forlængelsen af den overgangsperiode, der er omhandlet i aftalens artikel 552, stk. 11, i løbet af hvilken Det Forenede Kongerige kan fravige forpligtelsen til at slette passagerlisteoplysninger om passagerer efter deres udrejse fra Det Forenede Kongerige
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 16, stk. 2, og artikel 87, stk. 2, litra a), sammenholdt med artikel 218, stk. 9,
            
         
         
            
               under henvisning til Rådets afgørelse (EU) 2021/689 af 29. april 2021 om indgåelse på Unionens vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland (herefter benævnt "Det Forenede Kongerige") på den anden side, (herefter benævnt "handels- og samarbejdsaftalen")
                  4
                fastsættes der regler for videregivelse, behandling og anvendelse af passagerlisteoplysninger (herefter benævnt "PNR-oplysninger") af den kompetente myndighed i Det Forenede Kongerige for flyvninger mellem Unionen og Det Forenede Kongerige, og der indføres specifikke garantier i denne henseende.
            
            
               (2)I henhold til handels- og samarbejdsaftalens artikel 542 fastsættes der i tredje del, afsnit III (SAMARBEJDE OM RETSHÅNDHÆVELSE OG RETLIGT SAMARBEJDE I STRAFFESAGER) i handels- og samarbejdsaftalen regler for videregivelse, behandling og anvendelse af PNR-oplysninger af den kompetente myndighed i Det Forenede Kongerige for flyvninger mellem Unionen og Det Forenede Kongerige, og der indføres specifikke garantier i denne henseende.
            
            
               (3)I handels- og samarbejdsaftalens artikel 552, stk. 4, fastsættes det, at Det Forenede Kongerige skal slette PNR-oplysninger om passagerer efter deres udrejse fra landet, medmindre en risikovurdering viser, at det er nødvendigt at opbevare de pågældende PNR-oplysninger.
            
            
               (4)I handels- og samarbejdsaftalens artikel 552, stk. 11, fastsættes det, at Det Forenede Kongerige midlertidigt kan fravige samme artikels stk. 4 i en overgangsperiode, indtil Det Forenede Kongerige så hurtigt som muligt har gennemført tekniske tilpasninger. I overgangsperioden skal Det Forenede Kongeriges kompetente myndighed forhindre anvendelsen af de PNR-oplysninger, der skal slettes i henhold til handels- og samarbejdsaftalens artikel 552, stk. 4, ved at anvende de yderligere sikkerhedsforanstaltninger på de PNR-oplysninger, der er nævnt i handels- og samarbejdsaftalens artikel 552, stk. 11, litra a)-d).
            
            
               (5)I handels- og samarbejdsaftalens artikel 552, stk. 10, fastsættes det, at artikel 552, stk. 11, finder anvendelse på grund af de særlige omstændigheder, der forhindrer Det Forenede Kongerige i at foretage de tekniske tilpasninger, der er nødvendige for at omdanne de PNR-behandlingssystemer, som Det Forenede Kongerige anvendte, mens EU-retten fandt anvendelse på det, til systemer, der vil gøre det muligt at slette PNR-oplysninger i overensstemmelse med handels- og samarbejdsaftalens artikel 552, stk. 4.
            
            
               (6)I handels- og samarbejdsaftalens artikel 552, stk. 13, fastsættes det, at hvis de særlige omstændigheder, der er omhandlet i artikel 552, stk. 10, varer ved, skal Partnerskabsrådet forlænge den i artikel 552, stk. 11, omhandlede overgangsperiode med et år.
            
            
               (7)Den 1. oktober 2021 forelagde Det Forenede Kongerige Specialudvalget om Retshåndhævelse og Retligt Samarbejde, der blev nedsat ved handels- og samarbejdsaftalen, en vurdering i overensstemmelse med handels- og samarbejdsaftalens artikel 552, stk. 12, litra b).
            
            
               (8)Det Forenede Kongerige konkluderer, at de særlige omstændigheder, der er omhandlet i handels- og samarbejdsaftalens artikel 552, stk. 10, varer ved under henvisning til den særlige situation, som Det Forenede Kongerige står over for med hensyn til at skulle omdanne PNR-behandlingssystemer, der er konfigureret med henblik på overholdelse af EU-retten som medlemsstat, til et system, der er konfigureret med henblik på at opfylde kravene i handels- og samarbejdsaftalen om international videregivelse af PNR-oplysninger fra Unionen til tredjelande. Det Forenede Kongerige beskriver sine bestræbelser på at omdanne sine PNR-behandlingssystemer til systemer, som ville gøre det muligt at slette PNR-oplysninger i overensstemmelse med handels- og samarbejdsaftalens artikel 552, stk. 4. Det Forenede Kongerige anførte, at det var ved at gennemføre en analyse af de retlige, tekniske og operationelle krav, både funktionelle og ikkefunktionelle krav, med henblik på at sikre, at Det Forenede Kongeriges PNR-behandlingssystemer er i overensstemmelse med handels- og samarbejdsaftalens artikel 552, stk. 4. I overensstemmelse med handels- og samarbejdsaftalens artikel 552, stk. 13, behandlede Specialudvalget om Retshåndhævelse og Retligt Samarbejde Det Forenede Kongeriges vurdering den 19. oktober 2021.
            
            
               (9)Den 1. oktober 2021 forelagde Det Forenede Kongerige også Specialudvalget om Retshåndhævelse og Retligt Samarbejde en rapport, jf. handels- og samarbejdsaftalens artikel 552, stk. 12, litra a), fra det uafhængige administrative organ, der er omhandlet i handels- og samarbejdsaftalens artikel 552, stk. 7, som indeholder et bilag fra Det Forenede Kongeriges tilsynsmyndighed, jf. nævnte aftales artikel 525, stk. 3, om, hvorvidt de garantier, der er fastsat i handels- og samarbejdsaftalens artikel 552, stk. 11, er blevet anvendt effektivt. 
            
            
               (10)I overensstemmelse med handels- og samarbejdsaftalens artikel 552, stk. 13, behandlede Specialudvalget om Retshåndhævelse og Retligt Samarbejde Det Forenede Kongeriges rapport den 19. oktober 2021. Ved den lejlighed anførte Det Forenede Kongerige, at landet har til hensigt at supplere bilaget til rapporten, og at dette ville ske i november 2021, inden Partnerskabsrådet træffer beslutning om forlængelse af overgangsperioden, jf. handels- og samarbejdsaftalens artikel 552, stk. 13.
            
            
               (11)Det vurderes derfor, at de særlige omstændigheder, der er omhandlet i handels- og samarbejdsaftalens artikel 552, stk. 10, varer ved, og at Partnerskabsrådet i overensstemmelse med handels- og samarbejdsaftalens artikel 552, stk. 13, bør forlænge den overgangsperiode, der er omhandlet i handels- og samarbejdsaftalens artikel 552, stk. 11, med et år indtil den 31. december 2022.
            
            
               (12)Handels- og samarbejdsaftale er bindende for alle medlemsstaterne i medfør af afgørelse (EU) 2021/689, hvis materielle retsgrundlag er artikel 217 i TEUF. 
            
            
               (13)Danmark og Irland er bundet af del III i handels- og samarbejdsaftalen i medfør af afgørelse (EU) 2021/689 og deltager derfor i vedtagelsen og anvendelsen af nærværende afgørelse, som gennemfører handels- og samarbejdsaftalen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Partnerskabsrådet, jf. handels- og samarbejdsaftalen artikel 552, stk. 13, skal være at enes om en forlængelse indtil den 31. december 2022 af den overgangsperiode, i løbet af hvilken Det Forenede Kongerige kan fravige forpligtelsen til at slette passagerlisteoplysninger om passagerer efter deres udrejse fra Det Forenede Kongerige.
            
            
               Artikel 2 
            
         
         
            
               Denne afgørelse er rettet til Kommissionen.
            
            
            
               Udfærdiget i Bruxelles, den […].
            
            
               
                     På Rådets vegne
                        
                  
               
                     Formand
               
            
         
         
            
                  
                     (1)
                  
                        Domstolens udtalelse 1/15 af 26. juli 2017.
               
               
                  
                     (2)
                  
                        EUT L 119 af 4.5.2016, s. 132.
               
               
                  
                     (3)
                  
                        Domstolens dom af 7. oktober 2014, Tyskland mod Rådet, sag C-399/12, ECLI:EU:C:2014:2258, præmis 61-64. 
               
               
                  
                     (4)
                  
                        EUT L 149 af 30.4.2021, s. 10.